title: Регламент за изпълнение (ЕС) 2018/1048 на Комисията от 18 юли 2018 година за определяне на изисквания за използване на въздушното пространство и на оперативни процедури по отношение на навигацията, основана на летателните характеристики и оборудването на въздухоплавателното средство

text:
                  26.7.2018

                  BG

                  Официален вестник на Европейския съюз

                  L 189/3

         РЕГЛАМЕНТ ЗА ИЗПЪЛНЕНИЕ (ЕС) 2018/1048 НА КОМИСИЯТА
         от 18 юли 2018 година
         за определяне на изисквания за използване на въздушното пространство и на оперативни процедури по отношение на навигацията, основана на летателните характеристики и оборудването на въздухоплавателното средство
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 8б, параграф 6 от него,
         като има предвид, че:

                     (1)

                     Непрекъснатият растеж в сектора на въздухоплаването увеличава натиска по отношение на използването на наличното въздушно пространство, което повишава необходимостта то да се използва по възможно най-ефективен и ефикасен начин. Предоставянето на услуги по управление на въздушното движение/аеронавигационно обслужване (УВД/АНО) с използване на навигация, основана на летателните характеристики и оборудването на въздухоплавателното средство (PBN), може да осигури ползи по отношение на безопасността, капацитета и ефикасността чрез оптимизиране на трасетата за обслужване на въздушното движение и процедурите за подход по прибори. С цел постигане на тези ползи и подобряване на ефективността на европейската мрежа за управление на въздушното движение следва да се предвидят хармонизирани изисквания за използване на въздушното пространство и оперативни процедури по отношение на PBN.

                     (2)

                     Въпросните изисквания и процедури по отношение на PBN следва да се основават на правилата, разработени от Международната организация за гражданско въздухоплаване (ИКАО), а тяхното прилагане следва да бъде в съответствие с Глобалния аеронавигационен план на ИКАО (2) и Европейския генерален план за УВД (3).

                     (3)

                     Съгласно приложението към Регламент за изпълнение (ЕС) № 923/2012 на Комисията (4), и по-специално точка SERA.5015, буква а) от него, приложение III към Регламент (ЕС) № 965/2012 на Комисията (5), и по-специално точка ORO.GEN.110, буква г) от него, член 9, параграф 1 от Регламент (ЕО) № 216/2008, прилаган с приложение I към Регламент (ЕС) № 452/2014 на Комисията (6), и по-специално точка TCO.205 от него, се изисква въздухоплавателните средства да са оборудвани, а полетните екипажи да имат подходяща квалификация за експлоатация по планирания маршрут или процедура. Посочените изисквания следва да бъдат допълнени с общи изисквания за използване на въздушното пространство, с които се определят съответните полетни процедури и маршрути.

                     (4)

                     Прилагането на PBN в зони за маневриране на терминали с висока плътност на въздушното движение, както се изисква съгласно Регламент за изпълнение (ЕС) № 716/2014 на Комисията (7), се очаква да подобри точността на траекторията на подхода за кацане, както и да улесни определянето на последователността на обслужване на по-ранен етап, като по този начин се намалят разходът на гориво и въздействието върху околната среда при фазите на снижение и долитане. С цел да се улесни прилагането, изискванията на настоящия регламент следва да са в съответствие с изискванията на Регламент за изпълнение (ЕС) № 716/2014.

                     (5)

                     Използването на спътникови системи за повишаване на точността (SBAS), по-специално под формата на Европейската геостационарна служба за навигационно покритие (EGNOS), следва да се насърчава, тъй като съображения, свързани с безопасността и разходната ефективност, подкрепят установяването на подходи с минимуми с характеристики на курсов предавател с вертикално насочване (LPV). Независимо от това експлоатацията, основана на други функции на PBN, следва да се улесни чрез предвиждане на други минимуми в допълнение към LPV.

                     (6)

                     При разработването на плана за подобряване на европейската трасова мрежа управителният орган на мрежата, посочен в Регламент (ЕС) № 677/2011 на Комисията (8), в съответствие със същия регламент, разчита на процес за съвместно вземане на решения. Поради това, що се отнася до предоставянето на УВД/АНО в съответствие с настоящия регламент, управителният орган на мрежата следва да провежда координация с доставчиците на УВД/АНО, по-специално с цел да се гарантира, че трасетата за обслужване на въздушното движение (ОВД), използвани за целите на преминаване към или от трасовата мрежа, са съгласувани със спецификацията за обслужваните стандартни маршрути за отлитане по прибори (SID) и за долитане по прибори (STAR).

                     (7)

                     Определените в настоящия регламент изисквания за доставчиците на УВД/АНО във връзка с прилагането на PBN следва да включват по-специално съответните изисквания за прилагане на процедури за 3D подход на всички краища на писти за излитане и кацане по прибори, а когато тези доставчици са установили маршрути SID или STAR — за прилагането на същите маршрути. От друга страна, налагането на тези изисквания в определени ситуации би могло да има сериозни неблагоприятни последици, които да не може да бъдат компенсирани с потенциалните ползи по отношение на безопасността, капацитета и ефикасността. Поради това доставчиците на УВД/АНО в такива ситуации следва да имат правото да се отклонят от посочените изисквания, а вместо това към тях да се прилагат определени алтернативни изисквания, които са по-подходящи за тези конкретни ситуации, като същевременно, доколкото е възможно, се постигат същите ползи.

                     (8)

                     Освен това в интерес на безопасния и плавен преход — в съответствие с изискванията на настоящия регламент и за разумен период от време — доставчиците на УВД/АНО следва да могат да предоставят своите услуги и чрез други средства, освен чрез използването на PBN. Считано от 1 юни 2030 г. обаче, с оглед на необходимостта от рационализиране на предоставянето на УВД/АНО и избягване на ненужните разходи, по-специално за ползвателите на въздушното пространство, в резултат на наличието на няколко слоя навигационна инфраструктура, на доставчиците на УВД/АНО не следва да бъде разрешено да правят това, освен чрез мерки за извънредни случаи.

                     (9)

                     В интерес на безопасността следва да бъде гарантиран плавен и координиран преход към предоставянето на УВД/АНО с използване на навигация, основана на летателните характеристики и оборудването на въздухоплавателното средство, в съответствие с изискванията на настоящия регламент. Поради това доставчиците на УВД/АНО следва да предприемат навременно и ефективно всички необходими мерки за постигането на тази цел. Въпросните мерки следва да включват изготвяне на план за преход, който всеки доставчик следва да актуализира, така че да се вземат под внимание всички съответни промени във връзка с прехода. Тези планове за преход и всички техни актуализации, които са значими, тъй като водят до съществени изменения на плановете и са в състояние съществено да засегнат интересите на заинтересованите страни, следва да се изготвят след процес на консултации със заинтересованите страни, с цел да се гарантира, че техните мнения се вземат под внимание, по целесъобразност, и след одобрение от страна на компетентния орган, за да се гарантира съответствието с изискванията, определени в настоящия регламент, и по-специално в член 4, параграф 1.

                     (10)

                     По изключение могат да възникнат ситуации, при които след прилагане на изискванията за PBN, предвидени в настоящия регламент, да се окаже невъзможно за доставчиците на УВД/АНО да предоставят услугите си в съответствие със същите изисквания поради неочаквани, независещи от тях причини. Без да се засяга задължението на тези доставчици да предприемат всички разумни мерки, които зависят от тях, за избягване на подобни ситуации и за възстановяване на спазването на посочените изисквания в най-кратки срокове, когато такива ситуации все пак възникнат, от доставчиците следва да се изисква да предприемат необходимите мерки за извънредни случаи за непрекъснато, безопасно предоставяне на своите услуги чрез други средства, по-специално чрез използване на конвенционални навигационни процедури.

                     (11)

                     Необходимо е да се предостави достатъчно време на заинтересованите страни за привеждане в съответствие с настоящия регламент. Изискването за изключително използване на PBN следва да се прилага от подходяща по-късна дата, така че да се осигури достатъчно време за безопасен и плавен преход. Освен това някои разпоредби от приложението също следва да се прилагат от подходяща по-късна дата с оглед осигуряване на необходимото допълнително време на заинтересованите страни да се съобразят с посочените изисквания.

                     (12)

                     Мерките, предвидени в настоящия регламент, се основават на становището на Европейската агенция за авиационна безопасност в съответствие с член 17, параграф 2, буква б) и член 19, параграф 1 от Регламент (ЕО) № 216/2008.

                     (13)

                     Мерките, предвидени в настоящия регламент, са в съответствие със становището на Комитета, учреден съгласно член 5 от Регламент (ЕО) № 549/2004 на Европейския парламент и на Съвета (9),

               ПРИЕ НАСТОЯЩИЯ РЕГЛАМЕНТ:

            Член 1
            Предмет и приложно поле

               1.   С настоящия регламент се определят изискванията за използване на въздушното пространство и оперативните процедури по отношение на навигацията, основана на летателните характеристики и оборудването на въздухоплавателното средство.

               2.   Настоящият регламент се прилага за доставчици на услуги по управление на въздушното движение/аеронавигационно обслужване (УВД/АНО) и летищни оператори (наричани по-нататък „доставчици на УВД/АНО“), отговарящи за въвеждането на процедури за подход по прибори или трасета за обслужване на въздушното движение (ОВД), когато те предоставят своите услуги в следното въздушно пространство:

                           а)

                           над територията, за която се прилага Договорът;

                           б)

                           всяко друго въздушно пространство, за което държавите членки са отговорни за осигуряването на аеронавигационно обслужване в съответствие с член 1, параграф 3 от Регламент (ЕО) № 551/2004 на Европейския парламент и на Съвета (10).

            Член 2
            Определения
            За целите на настоящия регламент се прилагат следните определения:

                        1)

                        „навигация, основана на летателните характеристики и оборудването на въздухоплавателното средство (PBN)“ означава навигация, основана на летателните характеристики и оборудването на въздухоплавателното средство, както е определено в член 2, параграф 5 от Регламент (ЕС) № 965/2012;

                        2)

                        „трасе за обслужване на въздушното движение (ОВД)“ означава трасе за ОВД съгласно определението в член 2, точка 46 от Регламент за изпълнение (ЕС) № 923/2012;

                        3)

                        „процедура за подход по прибори“ означава процедура за подход по прибори съгласно определението в член 2, точка 90 от Регламент за изпълнение (ЕС) № 923/2012;

                        4)

                        „конвенционални навигационни процедури“ означава трасета за ОВД и процедури за подход по прибори, основани на използването на наземни навигационни средства, които не осигуряват съответствие с изискванията за PBN, предвидени в настоящия регламент;

                        5)

                        „писта за излитане и кацане по прибори“ означава писта за излитане и кацане по прибори съгласно определението в приложение I, точка 22 от Регламент (ЕС) № 139/2014 на Комисията (11);

                        6)

                        „навигационна спецификация“ означава набор от изисквания към въздухоплавателните средства и екипажите, които изисквания са необходими за подпомагане на експлоатацията при навигация, основана на летателните характеристики и оборудването на въздухоплавателното средство, в рамките на определено въздушно пространство;

                        7)

                        „спецификация за необходимите навигационни характеристики (RNP) X“ означава навигационна спецификация, основана на зонална навигация, която включва изискването за бордови мониторинг и сигнализиране на навигационните характеристики, като „X“ се отнася до точността на страничната навигация в морски мили или вида експлоатация и необходимите функционални възможности;

                        8)

                        „странична навигация (LNAV)“, „странична навигация/вертикална навигация (LNAV/VNAV)“ и „характеристики на курсов предавател с вертикално насочване (LPV)“ означават етикетите за идентифициране на различните видове експлоатационни минимуми върху картите за подход, изобразяващи процедури за подход, основани на глобалната навигационна спътникова система (GNSS), които са класифицирани като подходи RNP (RNP APCH);

                        9)

                        „радиус до точка (RF)“ означава кръгова траектория с постоянен радиус около определен център, която завършва в определена точка;

                        10)

                        „2D подход“ означава процедура за подход по прибори, класифицирана като процедура за неточен подход, съгласно определението в член 2, точка 90 от Регламент за изпълнение (ЕС) № 923/2012;

                        11)

                        „3D подход“ означава процедура за подход по прибори, класифицирана като подход с вертикално насочване или точен подход, съгласно определението в член 2, точка 90 от Регламент за изпълнение (ЕС) № 923/2012;

                        12)

                        „спътникова система за повишаване на точността (SBAS)“ означава система за повишаване на точността с широко покритие, в която потребителят на GNSS получава информация с повишена точност от спътников предавател;

                        13)

                        „спецификация за зонална навигация (RNAV) X“ означава навигационна спецификация, основана на зонална навигация, която не включва изискването за бордови мониторинг и сигнализиране на навигационните характеристики, като „X“ се отнася до точността на страничната навигация в морски мили;

                        14)

                        „стандартен маршрут за долитане по прибори (STAR)“ означава определен маршрут за долитане по прибори, свързващ съществена точка, обикновено по трасе за обслужване на въздушното движение (ОВД), с точка, от която може да се започне публикувана процедура за подход по прибори;

                        15)

                        „стандартен маршрут за отлитане по прибори (SID)“ означава определен маршрут за отлитане по прибори, свързващ летището с конкретна съществена точка, обикновено по определено трасе за ОВД, в която започва фазата на полета по трасовата мрежа;

                        16)

                        „навигационна функционалност“ означава подробните възможности на навигационната система, необходими за нуждите на предложената експлоатация във въздушното пространство.

            Член 3
            Изисквания за PBN
            Доставчиците на УВД/АНО спазват изискванията за прилагане на навигация, основана на летателните характеристики и оборудването на въздухоплавателното средство, определени в подчаст PBN от приложението.

            Член 4
            Преходни мерки

               1.   Доставчиците на УВД/АНО предприемат необходимите мерки, за да гарантират плавен и безопасен преход към предоставяне на своите услуги с използване на навигация, основана на летателните характеристики и оборудването на въздухоплавателното средство, в съответствие с член 3.
               Посочените мерки включват изготвяне и изпълнение на план за преход. Доставчиците на УВД/АНО актуализират своя план за преход.
               Планът за преход трябва да е в съответствие с Европейския генерален план за УВД и съвместните проекти, посочени в член 15а от Регламент (ЕО) № 550/2004 на Европейския парламент и на Съвета (12).

               2.   Доставчиците на УВД/АНО се консултират с всички от следните страни относно проекта на план за преход и проектите на всички значителни негови актуализации и вземат предвид техните становища, по целесъобразност:

                           а)

                           летищните оператори, ползвателите на въздушното пространство и представителните организации на ползвателите на въздушното пространство, засегнати от предоставянето на техните услуги;

                           б)

                           управителния орган на мрежата, посочен в член 3, параграф 1 от Регламент (ЕС) № 677/2011 на Комисията;

                           в)

                           доставчиците на УВД/АНО, които предоставят своите услуги в съседни блокове въздушно пространство.

               3.   След провеждането на консултацията, посочена в параграф 2, доставчиците на УВД/АНО представят резултатите от нея, както и проекта на план за преход или проекта за негова значителна актуализация за одобрение от компетентния орган, който отговаря за съответното въздушно пространство.
               Компетентният орган проверява дали проектът на плана за преход или проектът за негова значителна актуализация е в съответствие с изискванията на настоящия регламент, и по-специално дали са взети предвид становищата на ползвателите на въздушното пространство, по целесъобразност, включително тези, които експлоатират държавни въздухоплавателни средства. Държава членка на компетентния орган може да предвиди, че такава проверка се извършва в сътрудничество с други органи на съответната държава членка, имащи отношение по въпроса.
               Компетентният орган уведомява своевременно доставчиците на УВД/АНО за резултата от тази проверка. Доставчиците на УВД/АНО не могат да изготвят или прилагат план за преход или негова значителна актуализация, преди да са уведомени от компетентния орган, че той е одобрил проекта за план за преход или проекта за негова значителна актуализация.

            Член 5
            Изключително използване на PBN

               1.   Доставчиците на УВД/АНО не предоставят своите услуги с използване на конвенционални навигационни процедури или с използване на навигация, основана на летателните характеристики и оборудването на въздухоплавателното средство, която не е в съответствие с изискванията на точка AUR.PBN.2005 от приложението.

               2.   Параграф 1 не засяга разпоредбите на член 6 и възможността доставчиците на УВД/АНО да предоставят своите услуги с използване на системи за кацане, които позволяват операции по категории CAT II, CAT IIIA или CAT IIIB, по смисъла съответно на точки 14, 15 и 16 от приложение I към Регламент (ЕС) № 965/2012.

            Член 6
            Мерки за извънредни случаи
            Доставчиците на УВД/АНО предприемат необходимите мерки, за да гарантират, че те продължават да са в състояние да предоставят своите услуги чрез други средства, когато поради неочаквани, независещи от тях причини GNSS или други методи, използвани за навигация, основана на летателните характеристики и оборудването на въздухоплавателното средство, вече не са налични, с което става невъзможно те да предоставят услугите си в съответствие с член 3. Посочените мерки включват по-конкретно запазването на мрежа от конвенционални навигационни средства и свързаната с това инфраструктура за наблюдение и комуникация.

            Член 7
            Влизане в сила и прилагане

               1.   Настоящият регламент влиза в сила на двадесетия ден след деня на публикуването му в Официален вестник на Европейския съюз.

               2.   Настоящият регламент се прилага от 3 декември 2020 г.
               Въпреки това, чрез дерогация от първата алинея:

                           а)

                           член 5 се прилага от 6 юни 2030 г.;

                           б)

                           за летищата, изброени в точка 1.2.1 от приложението към Регламент за изпълнение (ЕС) № 716/2014, и за краищата на пистите за излитане и кацане по прибори, с обслужване по процедури за точен подход на други летища, точка AUR.PBN.2005(1) от приложението се прилага от 25 януари 2024 г.;

                           в)

                           за всички краища на писти за излитане и кацане по прибори точка AUR.PBN.2005(4) от приложението се прилага от 25 януари 2024 г. по отношение на един установен маршрут SID или STAR и от 6 юни 2030 г. по отношение на всички установени маршрути SID или STAR;

                           г)

                           за трасета за ОВД под полетно ниво 150 точка AUR.PBN.2005(6) от приложението се прилага от 25 януари 2024 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 юли 2018 година.

                  За Комисията

                  Председател

               Jean-Claude JUNCKER

            (1)  ОВ L 79, 13.3.2008 г., стр. 1.

            (2)  Документ 9750 на ИКАО.

            (3)  Регламент за изпълнение (ЕС) № 409/2013 на Комисията от 3 май 2013 г. за определянето на съвместни проекти, изграждането на структури за управление и определянето на стимули в подкрепа на изпълнението на Европейския генерален план за управление на въздушното движение (ОВ L 123, 4.5.2013 г., стр. 1).

            (4)  Регламент за изпълнение (ЕС) № 923/2012 на Комисията от 26 септември 2012 г. за определяне на общи правила за полетите и разпоредби за експлоатация относно аеронавигационните услуги и процедури, и за изменение на Регламент за изпълнение (ЕС) № 1035/2011 и регламенти (ЕО) № 1265/2007, (ЕО) № 1794/2006, (ЕО) № 730/2006, (ЕО) № 1033/2006 и (ЕС) № 255/2010 (ОВ L 281, 13.10.2012 г., стр. 1).

            (5)  Регламент (ЕС) № 965/2012 на Комисията от 5 октомври 2012 г. за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета (ОВ L 296, 25.10.2012 г., стр. 1).

            (6)  Регламент (ЕС) № 452/2014 на Комисията от 29 април 2014 г. за определяне на технически изисквания и административни процедури във връзка с въздушните операции на оператори от трети държави в съответствие с Регламент (ЕО) № 216/2008 на Европейския парламент и на Съвета (ОВ L 133, 6.5.2014 г., стр. 12).

            (7)  Регламент за изпълнение (ЕС) № 716/2014 на Комисията от 27 юни 2014 г. за установяването на пилотния съвместен проект в подкрепа на изпълнението на Европейския генерален план за управление на въздушното движение (ОВ L 190, 28.6.2014 г., стр. 19).

            (8)  Регламент (ЕС) № 677/2011 на Комисията от 7 юли 2011 г. за определяне на подробни правила за прилагане на мрежовите функции за управление на въздушното движение (УВД) и за изменение на Регламент (ЕС) № 691/2010 (ОВ L 185, 15.7.2011 г., стр. 1).

            (9)  Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (ОВ L 96, 31.3.2004 г., стр. 1).

            (10)  Регламент (ЕО) № 551/2004 на Европейския парламент и на Съвета от 10 март 2004 г. относно организацията и използването на въздушното пространство в единното европейско небе (Регламент за въздушното пространство) (ОВ L 96, 31.3.2004 г., стр. 20).

            (11)  Регламент (ЕС) № 139/2014 на Комисията от 12 февруари 2014 г. за определяне на изискванията и административните процедури във връзка с летищата в съответствие с Регламент (ЕО) № 216/2008 на Европейския парламент и на Съвета (ОВ L 44, 14.2.2014 г., стр. 1).

            (12)  Регламент (ЕО) № 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване) (ОВ L 96, 31.3.2004 г., стр. 10).

            ПРИЛОЖЕНИЕ

               ПОДЧАСТ PBN — Навигация, основана на летателните характеристики и оборудването на въздухоплавателното средство

               AUR.PBN.1005   Предмет

            В съответствие с член 3 в настоящата подчаст се определят изискванията за прилагането на навигация, основана на летателните характеристики и оборудването на въздухоплавателното средство (PBN), които да се спазват от доставчиците на УВД/АНО.

               AUR.PBN.2005   Маршрути и процедури

                        (1)

                        Доставчиците на УВД/АНО прилагат на всички краища на писти за излитане и кацане по прибори процедури за подход в съответствие с изискванията на спецификацията за подход RNP (RNP APCH), в т.ч. минимуми за LNAV, LNAV/VNAV и LPV и — където това се изисква поради плътност или сложност на въздушното движение — отсечки с радиус до точка (RF).

                        (2)

                        Чрез дерогация от точка 1, на краищата на писти за излитане и кацане по прибори, където поради условия, свързани с терен, препятствия или сепарация на въздушното движение, прилагането на процедури за 3D подход е изключително трудно, доставчиците на УВД/АНО прилагат процедури за 2D подход в съответствие с изискванията на спецификацията за подход RNP (RNP APCH). В този случай те могат също в допълнение към прилагането на посочените процедури за 2D подход, да прилагат процедури за 3D подход в съответствие с изискванията на спецификацията RNP с изискване на разрешение (RNP AR APCH).

                        (3)

                        Чрез дерогация от точка 1, на краищата на писти за излитане и кацане по прибори без подходящо покритие SBAS доставчиците на УВД/АНО прилагат процедурите RNP APCH, включително минимумите за LNAV и LNAV/VNAV. Доставчиците на УВД/АНО също така прилагат минимумите за LPV на същите краища на писти за излитане и кацане по прибори не по-късно от 18 месеца от датата, на която такова подходящо покритие SBAS е налично.

                        (4)

                        Когато доставчиците на УВД/АНО са установили маршрути SID или STAR, те прилагат тези маршрути в съответствие с изискванията на спецификацията RNAV 1.

                        (5)

                        Чрез дерогация от точка 4, когато доставчиците на УВД/АНО са установили маршрути SID или STAR и когато се изискват по-високи характеристики, отколкото посочените в същата точка, с цел да се запазят капацитетът на въздушното движение и безопасността в среди с висока плътност на въздушното движение, със сложност на въздушното движение или с особености на терена, те прилагат тези маршрути в съответствие с изискванията на спецификацията RNP 1, включително една или повече от следните допълнителни навигационни функционалности:

                                    а)

                                    полети по протежение на вертикална траектория и между две точки и с използването на:

                                                i)

                                                „AT“ за ограничение относно конкретна абсолютна височина;

                                                ii)

                                                „AT OR ABOVE“ за ограничение относно минимална абсолютна височина;

                                                iii)

                                                „AT OR BELOW“ за ограничение относно максимална абсолютна височина;

                                                iv)

                                                „WINDOW“ за ограничение относно минимална и максимална абсолютна височина;

                                    б)

                                    отсечка с радиус до точка (RF).

                        (6)

                        Когато доставчиците на УВД/АНО са установили трасета за ОВД за полети по трасова мрежа, те прилагат тези трасета в съответствие с изискванията на спецификацията RNAV 5.

                        (7)

                        Чрез дерогация от точки 4 и 6, когато доставчиците на УВД/АНО са установили трасета за ОВД, маршрути SID или маршрути STAR за витлокрили, те прилагат тези трасета и маршрути в съответствие с изискванията на спецификациите RNP 0.3, RNAV 1 или RNP 1. В този случай те имат право да решат кой от тези три набора от изисквания да спазват.


title: Регламент за изпълнение (ЕС) 2018/1077 на Комисията от 30 юли 2018 година за изменение на Регламент за изпълнение (ЕС) № 808/2014 за определяне на правила за прилагането на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР)

text:
                  31.7.2018

                  BG

                  Официален вестник на Европейския съюз

                  L 194/44

         РЕГЛАМЕНТ ЗА ИЗПЪЛНЕНИЕ (ЕС) 2018/1077 НА КОМИСИЯТА
         от 30 юли 2018 година
         за изменение на Регламент за изпълнение (ЕС) № 808/2014 за определяне на правила за прилагането на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (1), и по-специално член 8, параграф 3 от него,
         като има предвид, че:

                     (1)

                     С Регламент за изпълнение (ЕС) № 808/2014 на Комисията (2) бяха определени правила за прилагането на Регламент (ЕС) № 1305/2013. С Регламент (ЕС) 2017/2393 на Европейския парламент и на Съвета (3) беше изменен Регламент (ЕС) № 1305/2013 чрез опростяване на общите правила, уреждащи Европейския земеделски фонд за развитие на селските райони (ЕЗФРСР). Поради това правилата за прилагане на Регламент (ЕС) № 1305/2013 следва да бъдат съответно изменени.

                     (2)

                     Задължението органите за предоставяне на консултации да се избират чрез специална тръжна процедура беше отменено. Поради това правилата за прилагане, свързани с търговете, следва да бъдат заличени.

                     (3)

                     В член 2, параграф 1, буква н) от Регламент (ЕС) № 1305/2013 бяха въведени правила за съвместното установяване на земеделско стопанство от млади земеделски стопани, а в член 2, параграф 1, буква т) от същия регламент беше добавено определение за „дата на установяване“. Поради това следва да се приведат в съответствие разпоредбите, отнасящи се до младите земеделски стопани, посочени в част 1, параграф 8 от приложение I към Регламент за изпълнение (ЕС) № 808/2014. Освен това след заличаването на член 57 от Регламент за изпълнение (ЕС) № 809/2014 на Комисията (4), съдържащ правила относно развитието на стопанството и стопанската дейност, следва да бъдат опростени и правилата за бизнесплана, определени в Регламент за изпълнение (ЕС) № 808/2014.

                     (4)

                     Правилата относно финансовите инструменти бяха опростени. По-специално в член 49, параграф 4 от Регламент (ЕС) № 1305/2013 беше въведенa дерогация от приложимостта на критериите за подбор при операциите, подпомагани чрез финансови инструменти. Част 1, параграф 8 от приложение I към Регламент за изпълнение (ЕС) № 808/2014 следва да се приведе в съответствие с тази дерогация.

                     (5)

                     За да се избегне ненужната административна тежест, и по-специално честите изменения на плановете за финансиране, е необходимо да се уточни, че горната граница, свързана с превишаването на планираното финансово участие на ЕЗФРСР, представено във финансовия план на всяка програма, се изчислява на равнището на общия размер за всяка мярка.

                     (6)

                     В член 39а от Регламент (ЕС) № 1305/2013 се предвижда подпомагане за земеделските стопани чрез специфичен за сектора инструмент за стабилизиране на доходите, а в член 37 от същия регламент се разрешава подпомагане за застрахователни схеми в селското стопанство, които покриват производствени загуби, надхвърлящи 20 % от средногодишната стойност, причинени от неблагоприятни климатични явления, болести по животните или растенията, нашествие на вредители или екологичен инцидент. Съгласно член 8, параграф 1, буква з) от Регламент (ЕС) № 1305/2013 в плана за финансиране следва да се посочи планираното подпомагане от ЕЗФРСР и процентното участие.

                     (7)

                     Поради това Регламент за изпълнение (ЕС) № 808/2014 следва да бъде съответно изменен.

                     (8)

                     Мерките, предвидени в настоящия регламент, са в съответствие със становището на Комитета за развитие на селските райони,

               ПРИЕ НАСТОЯЩИЯ РЕГЛАМЕНТ:

            Член 1
            Регламент за изпълнение (ЕС) № 808/2014 се изменя, както следва:

                        1)

                        Член 7 се заличава.

                        2)

                        В член 8 параграф 1 се заличава.

                        3)

                        Част 1 от приложение I се изменя, както следва:

                                    а)

                                    параграф 8 — „Описание на избраните мерки“ — се изменя, както следва:

                                                i)

                                                в точка 2) буква в) се заменя със следното:

                                                            „в)

                                                            приложно поле, равнище на подпомагане, допустими за подпомагане бенефициери и когато е приложимо — методология за изчисляване на размера или процента на подпомагане, разбити по подмярка и/или вид операция, когато е необходимо. За всеки вид операция — посочване на допустимите разходи, условията за допустимост, приложимите размери и ставки на подпомагане и принципите във връзка с определянето на критерии за подбор. Когато подпомагането се предоставя за финансов инструмент, изпълняван по член 38, параграф 4, първа алинея, букви а) и б) от Регламент (ЕС) № 1303/2013 — описание на вида на финансовия инструмент, общите категории крайни получатели, общите категории допустими разходи и максималното равнище на подпомагане.“;

                                                ii)

                                                в точка 2), буква д), точка 5 се заменя със следното:
                                                „5.   Развитие на стопанството и стопанската дейност (член 19 от Регламент (ЕС) № 1305/2013)

                                                            —

                                                            определение за малко стопанство, посочено в член 19, параграф 1, буква а), подточка iii) от Регламент (ЕС) № 1305/2013;

                                                            —

                                                            определение за действията, посочени в член 2, параграф 1, буква т) от Регламент (ЕС) № 1305/2013 („дата на установяване“);

                                                            —

                                                            определяне на горните и долните прагове, предвидени в член 19, параграф 4, петата алинея от Регламент (ЕС) № 1305/2013;

                                                            —

                                                            специални условия за подпомагане на младите земеделски стопани, когато те не се установяват като едноличен ръководител на стопанството в съответствие с член 2, параграфи 1 и 2 от Делегиран регламент (ЕС) № 8072014;

                                                            —

                                                            информация за прилагането на гратисния период, посочен в член 2, параграф 3 от Делегиран регламент (ЕС) № 807/2014;

                                                            —

                                                            обобщение на изискванията на бизнесплана;

                                                            —

                                                            използване на възможността за съчетаване на различните мерки чрез бизнесплана, даващо достъп на младия земеделски стопанин до тези мерки;

                                                            —

                                                            обхванати области на разнообразяване.“;

                                                iii)

                                                в точка 2), буква д) заглавието на точка 16 се заменя със следното:
                                                „16.
                                                      Управление на риска (членове 36 — 39а от Регламент (ЕС) № 1305/2013)“;

                                    б)

                                    параграф 10, буква в) се изменя, както следва:

                                                i)

                                                в първата алинея се добавя следната подточка v):

                                                            „v)

                                                            за операциите, изпълнявани в съответствие с член 37 от Регламент (ЕС) № 1305/2013, когато минималният праг на загуба е определен на 20 %, и за операциите, изпълнявани в съответствие с член 39а от Регламент (ЕС) № 1305/2013 — ориентировъчното общо финансово участие на Съюза и ориентировъчното процентно участие.“;

                                                ii)

                                                добавя се следната алинея:
                                                „За целите на междинните плащания, посочени в член 36 от Регламент (ЕС) № 1306/2013, плащането на салдото, посочено в член 37, и уравняването на сметки, посочено в член 51 от същия регламент, финансовото участие на ЕЗФРСР, което се изплаща по отношение на допустимите публични разходи за съответната програма, се спазва на равнището на мярката.“

            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 юли 2018 година.

                  За Комисията

                  Председател

               Jean-Claude JUNCKER

            (1)  ОВ L 347, 20.12.2013 г., стр. 487.

            (2)  Регламент за изпълнение (ЕС) № 808/2014 на Комисията от 17 юли 2014 г. за определяне на правила за прилагането на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР) (ОВ L 227, 31.7.2014 г., стр. 18).

            (3)  Регламент (ЕС) 2017/2393 на Европейския парламент и на Съвета от 13 декември 2017 г. за изменение на Регламент (ЕС) № 1305/2013 относно подпомагане на развитието на селските райони от Европейския земеделски фонд за развитие на селските райони (ЕЗФРСР), Регламент (ЕС) № 1306/2013 относно финансирането, управлението и мониторинга на общата селскостопанска политика, Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика, Регламент (ЕС) № 1308/2013 за установяване на обща организация на пазарите на селскостопански продукти и Регламент (ЕС) № 652/2014 за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал (ОВ L 350, 29.12.2017 г., стр. 15).

            (4)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).


title: Регламент за изпълнение (ЕС) 2018/1201 на Комисията от 22 август 2018 година за вписване на наименование в регистъра на храните с традиционно специфичен характер [„Kiełbasa krakowska sucha staropolska“ (ХТСХ)]

text:
                  27.8.2018

                  BG

                  Официален вестник на Европейския съюз

                  L 217/5

         РЕГЛАМЕНТ ЗА ИЗПЪЛНЕНИЕ (ЕС) 2018/1201 НА КОМИСИЯТА
         от 22 август 2018 година
         за вписване на наименование в регистъра на храните с традиционно специфичен характер [„Kiełbasa krakowska sucha staropolska“ (ХТСХ)]
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
         като има предвид, че:

                     (1)

                     В съответствие с член 50, параграф 2, буква б) от Регламент (ЕС) №o1151/2012 заявлението за регистрация на наименованието „Kiełbasa krakowska sucha staropolska“, подадено от Полша, бе публикувано в Официален вестник на Европейския съюз (2).

                     (2)

                     Тъй като Комисията не получи никакви възражения по член 51 от Регламент (ЕС) № 1151/2012, наименованието „Kiełbasa krakowska sucha staropolska“ следва да се регистрира,

               ПРИЕ НАСТОЯЩИЯ РЕГЛАМЕНТ:

            Член 1
            Регистрира се наименованието „Kiełbasa krakowska sucha staropolska“ (ХТСХ).
            Наименованието по първа алинея се използва за идентифициране на продукт от клас 1.2 Месни продукти (варени, осолени, пушени и др.) от приложение XI към Регламент за изпълнение (ЕС) №o668/2014 на Комисията (3).

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 август 2018 година.

                  За Комисията,

                  от името на председателя,

               Pierre MOSCOVICI

                  Член на Комисията

            (1)  ОВ L 343, 14.12.2012 г., стр. 1.

            (2)  ОВ C 53, 13.2.2018 г., стр. 11.

            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) 2018/1264 на Комисията от 20 септември 2018 година за подновяване на одобрението на активното вещество петоксамид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП.)

text:
                  21.9.2018

                  BG

                  Официален вестник на Европейския съюз

                  L 238/71

         РЕГЛАМЕНТ ЗА ИЗПЪЛНЕНИЕ (ЕС) 2018/1264 НА КОМИСИЯТА
         от 20 септември 2018 година
         за подновяване на одобрението на активното вещество петоксамид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 от него,
         като има предвид, че:

                     (1)

                     С Директива 2006/41/ЕО на Комисията (2) петоксамид бе включен като активно вещество в приложение I към Директива 91/414/ЕИО на Съвета (3).

                     (2)

                     Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).

                     (3)

                     Срокът на одобрението на активното вещество петоксамид, определен в част А от приложението към Регламент за изпълнение (ЕС) № 540/2011, изтича на 31 януари 2019 г.

                     (4)

                     В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на петоксамид.

                     (5)

                     Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според държавата членка докладчик заявлението е пълно.

                     (6)

                     Държавата членка докладчик изготви доклад за оценка във връзка с подновяването, като се консултира с държавата членка съдокладчик и на 31 август 2016 г. го представи на Европейския орган по безопасност на храните („Органа“) и на Комисията.

                     (7)

                     Органът изпрати доклада за оценка във връзка с подновяването на заявителя и на държавите членки за коментар и препрати на Комисията получените коментари. Освен това Органът публикува допълнителното обобщено досие.

                     (8)

                     На 30 август 2017 г. Органът предаде на Комисията заключението си (6) за това дали може да се очаква петоксамид да отговаря на критериите за одобрение, предвидени в член 4 от Регламент (ЕО) № 1107/2009. На 6 октомври 2017 г. Комисията представи проекта на доклад във връзка с подновяването на одобрението на петоксамид пред Постоянния комитет по растенията, животните, храните и фуражите.

                     (9)

                     На заявителя бе дадена възможност да представи забележките си по проекта на доклад във връзка с подновяването на одобрението.

                     (10)

                     Бе установено, че критериите за одобрение, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество петоксамид.

                     (11)

                     Поради това е целесъобразно одобрението на петоксамид да бъде подновено.

                     (12)

                     Оценката на риска във връзка с подновяването на одобрението на петоксамид се основава на ограничен брой представителни видове употреба, но това не ограничава видовете употреба, за които могат да бъдат разрешени продуктите за растителна защита, съдържащи петоксамид. Поради това е целесъобразно ограничението за употреба само като хербицид да се премахне.

                     (13)

                     В съответствие с член 14, параграф 1 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения. В конкретния случай е целесъобразно да се изиска допълнителна потвърждаваща информация.

                     (14)

                     Поради това Регламент за изпълнение (ЕС) № 540/2011 следва да бъде съответно изменен.

                     (15)

                     С Регламент за изпълнение (ЕС) 2018/84 на Комисията (7) срокът на одобрението за петоксамид бе удължен до 31 януари 2019 г., за да се даде възможност процедурата по подновяването да приключи, преди срокът на одобрението да изтече. Като се има предвид обаче, че решение за подновяване на одобрението бе взето преди този удължен срок, настоящият регламент следва да се прилага от 1 декември 2018 г.

                     (16)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            Подновяване на одобрението на активното вещество
            Одобрението на активното вещество петоксамид се подновява в съответствие с приложение I.

            Член 2
            Изменения на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

            Член 3
            Влизане в сила и дата на прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Той се прилага от 1 декември 2018 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 20 септември 2018 година.

                  За Комисията

                  Председател

               Jean-Claude JUNCKER

            (1)  ОВ L 309, 24.11.2009 г., стр. 1.

            (2)  Директива 2006/41/ЕО на Комисията от 7 юли 2006 г. за изменение на Директива 91/414/ЕИО на Съвета за включване на клотианидин и петоксамид като активни вещества (ОВ L 187, 8.7.2006 г., стр. 24).

            (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

            (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

            (6)  EFSA Journal 2017 (Бюлетин на ЕОБХ);15(9):4981, 22 стр., достъпен на следния интернет адрес: www.efsa.europa.eu.

            (7)  Регламент за изпълнение (ЕС) 2018/84 на Комисията от 19 януари 2018 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества хлорпирифос, хлорпирифос-метил, клотианидин, медни съединения, димоксистробин, манкоцеб, мекопроп-P, метирам, оксамил, петоксамид, пропиконазол, пропинеб, пропизамид, пираклостробин и зоксамид (ОВ L 16, 20.1.2018 г., стр. 8).

            ПРИЛОЖЕНИЕ I

                        Популярно наименование, идентификационни номера

                        Наименование по IUPAC

                        Чистота (1)

                        Дата на одобрението

                        Изтичане срока на одобрението

                        Специфични разпоредби

                        Петоксамид
                        CAS №: 106700-29-2
                        CIPAC № 665

                        2-хлоро-N-(2-етоксиетил)-N-(2-метил-1-фенилпроп-1-енил)ацетамид

                        ≥ 940 g/kg
                        Онечиствания:
                        Толуен: максимум 3 g/kg.

                        1 декември 2018 г.

                        30 ноември 2033 г.

                        ЧАСТ А
                        Употребата се ограничава до едно прилагане на всеки две години върху една и съща обработваема площ при максимална доза от 1 200  g активно вещество на хектар.
                        ЧАСТ Б
                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на петоксамид, и по-специално допълнения I и II към него.
                        При извършването на цялостна оценка държавите членки обръщат особено внимание на:

                                    —

                                    риска във връзка с метаболитите в подпочвените води, когато петоксамид се прилага в райони, уязвими поради своите почвени и/или климатични условия,

                                    —

                                    риска за водните организми и земните червеи,

                                    —

                                    риска за потребителите от остатъците в следващите култури или в случай на загуба на реколта.

                              Когато е целесъобразно, условията за употреба включват мерки за ограничаване на риска.
                        Заявителят предоставя на Комисията, държавите членки и Органа потвърждаваща информация относно:

                                    1.

                                    значението на метаболитите, които могат да проникнат до подпочвените води, като се взема предвид всяко относимо класифициране за петоксамид в съответствие с Регламент (ЕО) № 1272/2008 на Европейския парламент и на Съвета (2), и по-специално като канцерогенно вещество от категория 2;

                                    2.

                                    въздействието на процесите на пречистване на водите върху естеството на остатъците, намиращи се в питейната вода;

                                    3.

                                    потенциала на петоксамид за нарушаване на функциите на ендокринната система по отношение на щитовидната жлеза, като предостави поне механистични данни, за да се установи дали е налице действие, нарушаващо функциите на ендокринната система по отношение на щитовидната жлеза.

                              Заявителят предоставя изискваната информация по точка 1 в срок от една година след публикуването на становището, прието от Комитета за оценка на риска на Европейската агенция по химикали в съответствие с член 37, параграф 4 от Регламент (ЕО) № 1272/2008 на Европейския парламент и на Съвета по отношение на петоксамид и изискваната информация.
                        Заявителят предоставя изискваната информация по точка 2 в срок от две години, след като Комисията публикува ръководство за оценка на въздействието на процесите за пречистване на водите върху естеството на остатъците в повърхностните и подпочвените води.
                        Заявителят предоставя изискваната информация по точка 3 до 10 ноември 2020 г. в съответствие с Регламент (ЕС) 2018/605 на Комисията (3) за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система, и със съвместното ръководство за идентифициране на веществата, нарушаващи функциите на ендокринната система, прието от ЕОБХ и ECHA.

               (1)  Допълнителни подробности за идентичността и спецификацията на активното вещество са представени в доклада във връзка с подновяването на одобрението.

               (2)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

               (3)  Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система (ОВ L 101, 20.4.2018 г., стр. 33).

            ПРИЛОЖЕНИЕ II
            Приложението към Регламент за изпълнение (ЕС) № 540/2011 се изменя, както следва:

                        1)

                        в част А вписване 122 за петоксамид се заличава;

                        2)

                        в част Б се добавя следното вписване:

                                    Номер

                                    Популярно наименование, идентификационни номера

                                    Наименование по IUPAC

                                    Чистота (1)

                                    Дата на одобрението

                                    Изтичане срока на одобрението

                                    Специфични разпоредби

                                    „127

                                    Петоксамид
                                    CAS №: 106700-29-2
                                    CIPAC № 665

                                    2-хлоро-N-(2-етоксиетил)-N-(2-метил-1-фенилпроп-1-енил)ацетамид

                                    ≥ 940 g/kg
                                    Онечиствания:
                                    Толуен: максимум 3 g/kg.

                                    1 декември 2018 г.

                                    30 ноември 2033 г.

                                    ЧАСТ А
                                    Употребата се ограничава до едно прилагане на всеки две години върху една и съща обработваема площ при максимална доза от 1 200  g активно вещество на хектар.
                                    ЧАСТ Б
                                    За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на петоксамид, и по-специално допълнения I и II към него.
                                    При извършването на цялостна оценка държавите членки обръщат особено внимание на:

                                                —

                                                риска във връзка с метаболитите в подпочвените води, когато петоксамид се прилага в райони, уязвими поради своите почвени и/или климатични условия,

                                                —

                                                риска за водните организми и земните червеи,

                                                —

                                                риска за потребителите от остатъците в следващите култури или в случай на загуба на реколта.

                                          Когато е целесъобразно, условията за употреба включват мерки за ограничаване на риска.
                                    Заявителят предоставя на Комисията, държавите членки и Органа потвърждаваща информация относно:

                                                1.

                                                значението на метаболитите, които могат да проникнат до подпочвените води, като се взема предвид всяко относимо класифициране за петоксамид в съответствие с Регламент (ЕО) № 1272/2008 на Европейския парламент и на Съвета (2), и по-специално като канцерогенно вещество от категория 2;

                                                2.

                                                въздействието на процесите на пречистване на водите върху естеството на остатъците, намиращи се в питейната вода;

                                                3.

                                                потенциала на петоксамид за нарушаване на функциите на ендокринната система по отношение на щитовидната жлеза, като предостави поне механистични данни, за да се установи дали е налице действие, нарушаващо функциите на ендокринната система по отношение на щитовидната жлеза.

                                          Заявителят предоставя изискваната информация по точка 1 в срок от една година след публикуването на становището, прието от Комитета за оценка на риска на Европейската агенция по химикали в съответствие с член 37, параграф 4 от Регламент (ЕО) № 1272/2008 на Европейския парламент и на Съвета по отношение на петоксамид и изискваната информация.
                                    Заявителят предоставя изискваната информация по точка 2 в срок от две години, след като Комисията публикува ръководство за оценка на въздействието на процесите за пречистване на водите върху естеството на остатъците в повърхностните и подпочвените води.
                                    Заявителят предоставя изискваната информация по точка 3 до 10 ноември 2020 г. в съответствие с Регламент (ЕС) 2018/605 на Комисията (3) за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система, и със съвместното ръководство за идентифициране на веществата, нарушаващи функциите на ендокринната система, прието от ЕОБХ и ECHA.“

               (1)  Допълнителни подробности за идентичността и спецификацията на активното вещество са представени в доклада във връзка с подновяването на одобрението.

               (2)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

               (3)  Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система (ОВ L 101, 20.4.2018 г., стр. 33).


title: Регламент за изпълнение (ЕС) 2018/1265 на Комисията от 20 септември 2018 година за одобряване на активното вещество фенпикоксамид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 (Текст от значение за ЕИП.)

text:
                  21.9.2018

                  BG

                  Официален вестник на Европейския съюз

                  L 238/77

         РЕГЛАМЕНТ ЗА ИЗПЪЛНЕНИЕ (ЕС) 2018/1265 НА КОМИСИЯТА
         от 20 септември 2018 година
         за одобряване на активното вещество фенпикоксамид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
         като има предвид, че:

                     (1)

                     В съответствие с член 7, параграф 1 от Регламент (ЕО) № 1107/2009 на 2 декември 2014 г. Обединеното кралство получи заявление от Dow AgroScience GmbH за одобряване на активното вещество фенпикоксамид.

                     (2)

                     В съответствие с член 9, параграф 3 от посочения регламент на 13 януари 2015 г. Обединеното кралство, като държава членка докладчик, уведоми заявителя, останалите държави членки, Комисията и Европейския орган за безопасност на храните (наричан по-долу „Органът“), че заявлението е допустимо.

                     (3)

                     На 13 октомври 2016 г. държавата членка докладчик представи на Комисията, с копие до Органа, проект на доклад за оценка, в който се прави оценка на това дали може да се очаква активното вещество да отговаря на критериите за одобряване, предвидени в член 4 от Регламент (ЕО) № 1107/2009.

                     (4)

                     Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от Регламент (ЕО) № 1107/2009 той поиска от заявителя да предостави допълнителна информация на държавите членки, на Комисията и на Органа. На 31 юли 2017 г. извършената от държавата членка докладчик оценка на допълнителната информация бе предадена на Органа под формата на актуализиран проект на доклад за оценка.

                     (5)

                     На 22 декември 2017 г. Органът предаде на заявителя, на държавите членки и на Комисията заключението (2) си относно това дали може да се очаква активното вещество фенпикоксамид да отговаря на критериите за одобряване, предвидени в член 4 от Регламент (ЕО) № 1107/2009. Органът направи заключението си публично достояние.

                     (6)

                     На 23 март 2018 г. Комисията представи на Постоянния комитет по растенията, животните, храните и фуражите доклад за преразглеждане относно фенпикоксамид, както и проект на регламент за одобряване на фенпикоксамид.

                     (7)

                     Бе установено, че критериите за одобряване, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, и по-специално на видовете употреба, които са проучени и подробно описани в доклада за преразглеждане.

                     (8)

                     Поради това е целесъобразно веществото фенпикоксамид да бъде одобрено.

                     (9)

                     В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения. Целесъобразно е по-конкретно да се изиска допълнителна потвърждаваща информация.

                     (10)

                     В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията (3) следва да бъде съответно изменено.

                     (11)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            Одобряване на активното вещество
            Активното вещество фенпикоксамид, посочено в приложение I, се одобрява при предвидените в същото приложение условия.

            Член 2
            Изменение на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

            Член 3
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 20 септември 2018 година.

                  За Комисията

                  Председател

               Jean-Claude JUNCKER

            (1)  ОВ L 309, 24.11.2009 г., стр. 1.

            (2)  ЕОБХ (Европейски орган за безопасност на храните), 2018 г. Заключение относно партньорската проверка на оценката на риска от употребата на активното вещество фенпикоксамид (XDE-777) като пестицид. EFSA Journal (Бюлетин на ЕОБХ) 2018;16(1):5146, 27 pp. https://doi.org/10.2903/j.efsa.2018.5146

            (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            ПРИЛОЖЕНИЕ I

                        Популярно наименование, идентификационни номера

                        Наименование по IUPAC

                        Чистота (1)

                        Дата на одобрението

                        Изтичане срока на одобрението

                        Специфични разпоредби

                        Фенпикоксамид
                        CAS № 517875-34-2
                        CIPAC № 991

                        (3S,6S,7R,8R)-8-бензил-3-{3-[(изобутирилокси)метокси]-4-метоксипиридин-2-карбоксамидо}-6-метил-4,9-диоксо-1,5-диоксонан-7-илов изобутират

                        ≥ 750 g/kg

                        11 октомври 2018 г.

                        11 октомври 2028 г.

                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на фенпикоксамид, и по-специално допълнения I и II към него.
                        При тази цялостна оценка държавите членки обръщат особено внимание на:

                                    —

                                    въздействието на преработката върху оценката на риска за потребителите,

                                    —

                                    риска за водните организми.

                              Когато е целесъобразно, условията за употреба включват мерки за ограничаване на риска.
                        Заявителят предоставя потвърждаваща информация относно:

                                    1.

                                    техническата спецификация на произведеното активно вещество (въз основа на производство в търговски мащаб) и съответствието на проверените за токсичност партиди с потвърдената техническа спецификация;

                                    2.

                                    въздействието на процесите на пречистване на водите върху естеството на остатъците, намиращи се в питейната вода;

                                    3.

                                    потенциалът на фенпикоксамид за нарушаване на функциите на ендокринната система по отношение на щитовидната жлеза, като предостави по-специално механистични данни, чрез които съгласно точки 3.6.5 и 3.8.2 от приложение II към Регламент (ЕО) № 1107/2009, изменен с Регламент (ЕС) 2018/605 на Комисията (2), да се изясни дали наблюдаваните ефекти при представените за одобрение изследвания са свързани, или не, с действие, нарушаващо функциите на ендокринната система по отношение на щитовидната жлеза.

                              Заявителят предоставя на Комисията, държавите членки и Органа информацията, посочена в точка 1, в срок до 11 октомври 2019 г., в точка 2 — в срок до 2 години от публикуването от Комисията на ръководство за оценка на въздействието на процесите на пречистване на водите върху естеството на остатъците, намиращи се в повърхностните и подпочвените води, а в точка 3 — в срок до 10 ноември 2020 г.

               (1)  Допълнителни подробности за идентичността и спецификацията на активното вещество са представени в доклада за преразглеждане.

               (2)  Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система. (ОВ L 101, 20.4.2018 г., стр. 33).

            ПРИЛОЖЕНИЕ II
            В част Б от приложението към Регламент за изпълнение (ЕС) № 540/2011 се добавя следното вписване:

                           Номер

                           Популярно наименование, идентификационни номера

                           Наименование по IUPAC

                           Чистота (1)

                           Дата на одобрението

                           Изтичане срока на одобрението

                           Специфични разпоредби

                           „126

                           Фенпикоксамид
                           CAS № 517875-34-2
                           CIPAC № 991

                           (3S,6S,7R,8R)-8-бензил-3-{3-[(изобутирилокси)метокси]-4-метоксипиридин-2-карбоксамидо}-6-метил-4,9-диоксо-1,5-диоксонан-7-илов изобутират

                           ≥ 750 g/kg

                           11 октомври 2018 г.

                           11 октомври 2028 г.

                           За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на фенпикоксамид, и по-специално допълнения I и II към него.
                           При тази цялостна оценка държавите членки обръщат особено внимание на:

                                       —

                                       въздействието на преработката върху оценката на риска за потребителите,

                                       —

                                       риска за водните организми.

                                 Когато е целесъобразно, условията за употреба включват мерки за ограничаване на риска.
                           Заявителят предоставя потвърждаваща информация относно:

                                       1.

                                       техническата спецификация на произведеното активно вещество (въз основа на производство в търговски мащаб) и съответствието на проверените за токсичност партиди с потвърдената техническа спецификация;

                                       2.

                                       въздействието на процесите на пречистване на водите върху естеството на остатъците, намиращи се в питейната вода;

                                       3.

                                       потенциалът на фенпикоксамид за нарушаване на функциите на ендокринната система по отношение на щитовидната жлеза, като предостави по-специално механистични данни, чрез които съгласно точки 3.6.5 и 3.8.2 от приложение II към Регламент (ЕО) № 1107/2009, изменен с Регламент (ЕС) 2018/605 на Комисията (2), да се изясни дали наблюдаваните ефекти при представените за одобрение изследвания са свързани, или не, с действие, нарушаващо функциите на ендокринната система по отношение на щитовидната жлеза.

                                 Заявителят предоставя на Комисията, държавите членки и Органа информацията, посочена в точка 1, в срок до 11 октомври 2019 г., в точка 2 — в срок до 2 години от публикуването от Комисията на ръководство за оценка на въздействието на процесите на пречистване на водите върху естеството на остатъците, намиращи се в повърхностните и подпочвените води, а в точка 3 — в срок до 10 ноември 2020 г.“

               (1)  Допълнителни подробности за идентичността и спецификацията на активното вещество са представени в доклада за преразглеждане.

               (2)  Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система. (ОВ L 101, 20.4.2018 г., стр. 33).